Middeljare se mooimaakkuur - Motors - Windhoek Express
Wednesday, February 26th, 2020 01:16:28
Die Swede is meesters van minimalisme­ en die witjasse van Gothenburg is geen uitsondering wanneer dit by hul Volvo's kom nie.
25 August 2019 | Motors
Die konkawe sierrooster en nuwe hoofligte omtrent die enigste visuele veranderings by die 2020-model.
Soos met die eerste XC90 maak Volvo in die 2019-model ook gebruik van 2.0-liter, viersilinder-enjins.
Die 2020-opgradering van die XC90 is 'n sprekende voorbeeld van hoe ­minimalisme ook hier toegepas word, met die konkawe sierrooster en nuwe hoofligte omtrent die enigste visuele veranderings aan die 2020-­model.
Kies jy die sportiewe "R-Design"-afwerking vir jou 2020-XC90, word hierdie sierrooster effe platter, met 'n heuningkoekontwerp en in swart afgewerk. Nuwe wielontwerpe en bakkleure is 'n bonus.
Die geheelbeeld is egter steeds net so treffend soos toe die eerste generasie nagenoeg vyf jaar gelede bekend gestel is.
Binnekant is ook die kajuit basies onveranderd gelaat, tog aksentueer nuwe materiale en dekor­elemente die skoon lyne en minimalistiese, byna skakelaarlose, afwerking.
Die groot gebruikersvriendelike iPad-tipe raakskerm domineer steeds die voorpaneel, terwyl daar 'n paar ekstras bygevoeg is op die spesifikasielys, waaronder twee sokke vir geheuestokkies en ook 'n koppelpunt vir 'n geheuekaart.
Ek was veral beïndruk met die nuwe "Connectivity App" en "Volvo On Call"-stelsel. Druk jy die "On Call"-knoppie bo in die dak, verbind die stelsel die motor met 'n Volvo-oproepsentrum waar 'n persoon gretig is om jou te help. Ek het byvoorbeeld hulp versoek om rigtingwysers te kry van Kaapstad se internasionale lughawe na 'n spesifieke wynlandgoed in die Boland. Die persoon het binne etlike sekondes 'n skakel gestuur wat op die XC90 se navigasiestelsel vertoon het en waarop ek bloot moes klik om die roetekaart asook stembeleiding te aktiveer.
Die "On Call"-toepassing kan jy ook aflaai op jou slimfoon, -horlosie of tablet waarmee jy dan 'n verskeidenheid van funksies binne jou XC90 mee kan beheer, soos onder meer die enjin aanskakel van buite, deure oop- en toesluit, lugreëling vooraf verstel en selfs reisverwysings ontvang. Die kajuit is weelderig luuks met 'n onmiskenbare gevoel van gehalte. Die opsionele Orrefors-kristalknop van die ratkierie spreek van klassieke weelderigheid.
Kopers kan hulle nuwe XC90 met 'n ses- of sewesitplek-kajuituitleg bestel. Die sessitplek is my gunsteling omdat dit twee sitplekke in drie rye plaas wat prakties en ruimtegewys die gevoel skep dat jy in die kajuit van 'n luukse privaat straler sit.
Soos met die eerste XC90 maak Volvo in die 2019-model ook gebruik van 2.0 liter-, viersilinder-enjins vir die hele reeks modelle. Tans het kopers die keuse tussen drie petrolweergawes en een turbodiesel, weliswaar met verskillende kraguitsette. Die petrolreeks begin met die T5 (187 kW/350 Nm, met 'n amptelike petrolverbruik van 7.6 l/100 km), 'n T6 (235 kW/400 Nm en 8.0 l/100 km) en die topmodel T8 "Twin Engine plug-in hybrid" wat krag put uit 'n kombinasie van turboaanjaer, superaanjaer en elektriese motors vir 'n gekombineerde maksimum krag van 300 kW (235 kW + 65 kW) en 640 Nm (400 Nm + 240 Nm).
Die opgegradeerde D5-turbodiesel is my guns­telingmodel met heerlike laetoere-wringkrag en goeie verrigting deur die toerestrek danksy 173 kW en 480 Nm wringkrag (teenoor die uitgaande model se 165 kW en 470 Nm). Amptelike brandstofverbruik word aangegee as 'n indrukwekkende 5.7 l/100 km.
Aandrywing vir al die modelle is na vier wiele deur 'n seepgladde agtspoed- outomatiese ratkas.
Met die bekendstelling in die pragtige Boland was al die modelle waarmee ons bestuur het toegerus met lugvering en groot 20"-wiele. Ondanks die laeprofielbande was die ritgehalte, selfs op die gedeelte sinkplaat-modderpad wat ons beproef het, uitstekend. Ek is wel van ­mening dat kleiner wiele met hoër profiel bande die ritgehalte verder sou kon komplementeer. Op die ooppad en in stadsverkeer steek die XC90 geensins af by die beste in hierdie segment nie.
Die 2020 Volvo XC90-reeks word standaard verkoop met 'n 5 jaar / 100 000 km-waarborg en onderhoudsplan (Volvo Plan), 5 jaar/onbeperkte kilometer-padbystanddiens, asook DataDot-identifikasie.